ระเบียบเทศบาลนครพิษณุโลกว่าด้วยการจัดตั้งและการดำเนินงานของคณะกรรมการชุมชนในเขตเทศบาลนครพิษณุโลก (ฉบับที่ 3) พ.ศ. 2552

ระเบียบเทศบาลนครพิษณุโลก

ระเบียบเทศบาลนครพิษณุโลก
ว่าด้วยการจัดตั้งและการดำเนินงานของคณะกรรมการชุมชนในเขตเทศบาลนครพิษณุโลก
(ฉบับที่
๓) พ.ศ. ๒๕๕๒[๑]

โดยที่เป็นการสมควรแก้ไขเพิ่มเติมระเบียบเทศบาลนครพิษณุโลกว่าด้วยการจัดตั้งและการดำเนินงานของคณะกรรมการชุมชนในเขตเทศบาลนครพิษณุโลก
พ.ศ. ๒๕๕๒ ให้เหมาะสมยิ่งขึ้น

อาศัยอำนาจตามความในมาตรา ๔๘ เตรส (๔) มาตรา ๕๐ วรรคสอง
มาตรา ๕๓ และมาตรา ๕๖ แห่งพระราชบัญญัติเทศบาล พ.ศ. ๒๔๙๖ ซึ่งแก้ไขเพิ่มเติมโดยพระราชบัญญัติเทศบาล
(ฉบับที่ ๑๒) พ.ศ. ๒๕๔๖ ประกอบกับ ข้อ ๖ ก. (๕) ของระเบียบกระทรวงมหาดไทย ว่าด้วยการปฏิบัติงานของเทศบาล
พ.ศ. ๒๔๙๖ นายกเทศมนตรีจึงออกระเบียบไว้ ดังนี้

ข้อ ๑  ระเบียบนี้เรียกว่า ระเบียบเทศบาลนครพิษณุโลก
ว่าด้วยการจัดตั้งและการดำเนินงานของคณะกรรมการชุมชนในเขตเทศบาลนครพิษณุโลก (ฉบับที่
๓) พ.ศ. ๒๕๕๒

ข้อ ๒  ระเบียบนี้ใช้บังคับตั้งแต่วันถัดจากวันที่ได้ประกาศไว้โดยเปิดเผย
ณ สำนักงานเทศบาลนครพิษณุโลก เป็นต้นไป

ข้อ ๓  ให้เพิ่มความต่อไปนี้เป็นข้อ ๑๒/๑ ของระเบียบเทศบาลนครพิษณุโลก
ว่าด้วยการจัดตั้งและการดำเนินงานของคณะกรรมการชุมชนในเขตเทศบาลนครพิษณุโลก พ.ศ. ๒๕๕๒

ข้อ ๑๒/๑ ให้ประธานกรรมการชุมชนหรือรองประธานกรรมการชุมชน
ดำรงตำแหน่งจนครบอายุของคณะกรรมการชุมชน

ข้อ ๔  ให้เพิ่มความต่อไปนี้เป็นข้อ ๑๒/๒ ของระเบียบเทศบาลนครพิษณุโลก
ว่าด้วยการจัดตั้งและการดำเนินงานของคณะกรรมการชุมชนในเขตเทศบาลนครพิษณุโลก พ.ศ. ๒๕๕๒

ข้อ ๑๒/๒ นอกจากการพ้นจากตำแหน่งตามข้อ ๑๗ แล้ว ประธานกรรมการชุมชนหรือรองประธานกรรมการชุมชนพ้นจากตำแหน่งเป็นการเฉพาะตัวเมื่อ
(๑) ลาออกโดยยื่นหนังสือลาออกต่อนายกเทศมนตรี
(๒) สิ้นสุดสมาชิกภาพของคณะกรรมการชุมชน
(๓) นายกเทศมนตรีสั่งให้พ้นจากตำแหน่งกรรมการชุมชนตามข้อ
๕๑
(๔) คณะกรรมการชุมชนมีมติให้พ้นจากตำแหน่ง โดยเห็นว่ามีความประพฤติในทางที่จะนำมาซึ่งความเสื่อมเสียหรือก่อให้เกิดความไม่สงบเรียบร้อยแก่ชุมชนหรือกระทำการอันเสื่อมเสียประโยชน์ของคณะกรรมการชุมชน
โดยมีกรรมการชุมชนไม่น้อยกว่าหนึ่งในสามของจำนวนกรรมการชุมชนทั้งหมดเท่าที่มีอยู่เข้าชื่อเสนอต่อคณะกรรมการชุมชนผ่านทางนายกเทศมนตรีเพื่อให้จัดการประชุมให้คณะกรรมการชุมชนพิจารณา
และมติดังกล่าวต้องมีคะแนนเสียงไม่น้อยกว่ากึ่งหนึ่งของจำนวนกรรมการชุมชนทั้งหมดเท่าที่มีอยู่

มติของคณะกรรมการชุมชนตาม (๔) เมื่อได้รับความเห็นชอบจากนายกเทศมนตรีแล้ว
ให้ประธานกรรมการชุมชนหรือรองประธานกรรมการชุมชนพ้นจากตำแหน่งนับแต่วันที่นายกเทศมนตรีเห็นชอบ

ผู้ซึ่งพ้นจากตำแหน่งประธานกรรมการชุมชนหรือรองประธานกรรมการชุมชนตาม
(๓) หรือ (๔) จะดำรงตำแหน่งประธานกรรมการชุมชนหรือรองประธานกรรมการชุมชนอีกไม่ได้ตลอดอายุของคณะกรรมการชุมชนนั้น

ข้อ ๕  ให้เพิ่มความต่อไปนี้เป็นข้อ ๑๒/๓ ของระเบียบเทศบาลนครพิษณุโลก
ว่าด้วยการจัดตั้งและการดำเนินงานของคณะกรรมการชุมชนในเขตเทศบาลนครพิษณุโลก พ.ศ. ๒๕๕๒

ข้อ ๑๒/๓ ในกรณีที่ตำแหน่งประธานกรรมการชุมชนหรือรองประธานกรรมการชุมชนว่างลงเพราะเหตุใดเหตุหนึ่งตามข้อ
๑๒/๒ ให้นายกเทศมนตรีกำหนดให้มีการประชุมคณะกรรมการชุมชนภายในสิบห้าวันนับแต่วันที่ตำแหน่งนั้นว่างลง
เพื่อดำเนินการคัดเลือกผู้ดำรงตำแหน่งประธานกรรมการชุมชนหรือรองประธานกรรมการชุมชนตำแหน่งใหม่
แล้วแต่กรณี
ให้ประธานกรรมการชุมชนหรือรองประธานกรรมการชุมชนที่ได้รับเลือกใหม่
อยู่ในตำแหน่งตามวาระของผู้ซึ่งตนแทน
ให้นำความในข้อ ๑๒ มาใช้บังคับกับการคัดเลือกและการแต่งตั้งประธานกรรมการหรือรองประธานกรรมชุมชนใหม่
แล้วแต่กรณี โดยอนุโลม

ข้อ ๖  ให้เพิ่มความต่อไปนี้เป็นข้อ ๑๒/๔ ของระเบียบเทศบาลนครพิษณุโลก
ว่าด้วยการจัดตั้งและการดำเนินงานของคณะกรรมการชุมชนในเขตเทศบาลนครพิษณุโลก พ.ศ. ๒๕๕๒

ข้อ ๑๒/๔ ในกรณีที่กรรมการชุมชนตำแหน่งต่าง ๆ ตำแหน่งใดตำแหน่งหนึ่งว่างลง
และไม่มีการเลือกคณะกรรมการชุมชนแทนตำแหน่งที่ว่างลง อาจดำเนินการคัดเลือกกรรมการชุมชนคนใดคนหนึ่งที่เหลืออยู่เป็นกรรมการชุมชนตำแหน่งที่ว่างลงนั้นก็ได้
ในการดำเนินการตามวรรคหนึ่ง ให้นายกเทศมนตรีกำหนดให้มีการประชุมคณะกรรมการชุมชนภายในสิบห้าวันนับแต่วันที่ตำแหน่งนั้นว่างลง

กรรมการชุมชนตำแหน่งต่าง ๆ ตามข้อ ๑๐ เมื่อได้ดำเนินการคัดเลือกและแต่งตั้งตามข้อ
๑๒ แล้ว ในกรณีที่เห็นสมควรอาจเปลี่ยนแปลงกรรมการชุมชนตำแหน่งต่าง ๆ ใหม่ ก็ได้โดยคณะกรรมการชุมชนประชุมคัดเลือกใหม่
ทั้งนี้ มติในการคัดเลือกให้ถือเสียงข้างมาก
ในการดำเนินการตามวรรคสาม ให้ประธานกรรมการชุมชนหรือกรรมการชุมชนไม่น้อยกว่าสามคนขึ้นไปเข้าชื่อเสนอต่อนายกเทศมนตรี
และให้นายกเทศมนตรีกำหนดให้มีการประชุมคณะกรรมการชุมชนภายในสิบห้าวันนับแต่วันที่ได้รับเรื่อง
เพื่อดำเนินการคัดเลือกกรรมการชุมชนตำแหน่งต่าง ๆ ใหม่ ก็ได้
ให้นำความในข้อ ๑๒ มาใช้บังคับกับการคัดเลือกและการแต่งตั้งกรรมการชุมชนตำแหน่งต่าง
ๆ ใหม่ โดยอนุโลม

ข้อ ๗  ให้ยกเลิกความในข้อ ๑๗ วรรคสอง และวรรคสาม ของระเบียบเทศบาลนครพิษณุโลกว่าด้วยการจัดตั้งและการดำเนินงานของคณะกรรมการชุมชนในเขตเทศบาลนครพิษณุโลก
พ.ศ. ๒๕๕๒ และให้ใช้ความต่อไปนี้แทน
มติของคณะกรรมการชุมชนตาม (๘) เมื่อได้รับความเห็นชอบจากนายกเทศมนตรีแล้ว
ให้สมาชิกภาพของกรรมการชุมชนสิ้นสุดลงนับแต่วันที่นายกเทศมนตรีเห็นชอบ
กรณีมีข้อสงสัยเกี่ยวกับสมาชิกภาพของคณะกรรมการชุมชนผู้ใดสิ้นสุดลงตาม
(๔) (๖) หรือ (๗) ให้นายกเทศมนตรีสอบสวนและวินิจฉัย และให้สมาชิกภาพของคณะกรรมการชุมชนสิ้นสุดลงนับแต่วันที่นายกเทศมนตรีได้วินิจฉัย
คำวินิจฉัยของนายกเทศมนตรีให้เป็นที่สุด

ข้อ ๘  ให้เพิ่มความต่อไปนี้เป็นวรรคสี่ของข้อ ๑๗ ของระเบียบเทศบาลนครพิษณุโลกว่าด้วยการจัดตั้งและการดำเนินงานของคณะกรรมการชุมชนในเขตเทศบาลนครพิษณุโลก
พ.ศ. ๒๕๕๒ และให้ใช้ความต่อไปนี้แทน
การลาออกตาม (๓) ให้สมาชิกภาพของกรรมการชุมชนสิ้นสุดลงนับแต่วันที่นายกเทศมนตรีได้รับเรื่องแล้ว

ข้อ ๙  ให้เพิ่มความต่อไปนี้เป็นวรรคสองของข้อ ๓๐ ของระเบียบเทศบาลนครพิษณุโลก
ว่าด้วยการจัดตั้งและการดำเนินงานของคณะกรรมการชุมชนในเขตเทศบาลนครพิษณุโลก พ.ศ. ๒๕๕๒

ในกรณีที่ไม่มีประธานกรรมการชุมชนหรือมีแต่ไม่อาจปฏิบัติงานได้
หรือกรณีที่ประธานกรรมการชุมชนต้องพ้นจากตำแหน่งเพราะเหตุอื่นนอกจากถึงคราวออกตามวาระ
หรือมีการยุบคณะกรรมการชุมชน ให้รองประธานกรรมการชุมชนปฏิบัติหน้าที่ของประธานกรรมการชุมชนเท่าที่จำเป็นได้เป็นการชั่วคราวจนถึงวันคัดเลือกและแต่งตั้งประธานกรรมการชุมชนใหม่แล้ว

ประกาศ
ณ วันที่ ๒ ตุลาคม พ.ศ. ๒๕๕๒
เปรมฤดี
 ชามพูนท
นายกเทศมนตรีนครพิษณุโลก

ปริยานุช/ผู้จัดทำ
๑๗
มิถุนายน ๒๕๕๓

นันท์นภัสร์/ตรวจ
๑๗
มิถุนายน ๒๕๕๓

[๑]
ราชกิจจานุเบกษา เล่ม ๑๒๗/ตอนพิเศษ ๔๙ ง/หน้า ๒๐/๒๐ เมษายน ๒๕๕๓